“ก.พลังงาน” แจงราคาน้ำมันหน้าปั๊มขึ้นตามตลาดโลก ย้ำกองทุนฯยังหนุน 1 บ./ลิตรถึง 10 ม.ค.
"พลังงาน" แจงราคาน้ำมันหน้าปั๊มขึ้นตามตลาดโลก ย้ำกองทุนฯยังหนุน 1 บ./ลิตรถึง 10 ม.ค.
"พลังงาน" แจงราคาน้ำมันหน้าปั๊มขึ้นตามตลาดโลก ย้ำกองทุนฯยังหนุน 1 บ./ลิตรถึง 10 ม.ค.
7 ม.ค. 2563

นายวัชระ กรรณิการ์ โฆษกกระทรวงพลังงาน เปิดเผยว่า ตามที่คณะกรรมการบริหารกองทุนน้ำมันเชื้อเพลิง (กบน.) ได้มีมติลดการจัดเก็บเงินเข้ากองทุนน้ำมันเชื้อเพลิง ทำให้ราคาขายปลีกน้ำมันเชื้อเพลิงทุกชนิดลดลง 1 บาท/ลิตร ตั้งแต่ 26 ธันวาคม 2562 ถึง 10 มกราคม 2563 นั้น จนถึงขณะนี้ (7 มกราคม 2563) ยังคงอัตราการลดการจัดเก็บเงินเข้ากองทุนน้ำมันฯ ตามที่ได้มีมติข้างต้น
ส่วนการเปลี่ยนแปลงราคาขายปลีกของสถานีน้ำมันในช่วงที่ผ่านมา เป็นผลจากการเปลี่ยนแปลงของราคาน้ำมันในตลาดโลก ซึ่งเป็นการเปลี่ยนแปลงในส่วนของราคาหน้าโรงกลั่น มิใช่การเปลี่ยนแปลงอัตราเงินกองทุนน้ำมันฯ โดยหากไม่มีลดการจัดเก็บเงินเข้ากองทุนฯ มาช่วยพยุงราคาไว้ จะทำให้ราคาน้ำมันสูงขึ้นลิตรละ 1 บาทจากราคาขายในปัจจุบัน
ทั้งนี้ หากกระทรวงพลังงานไม่ลดการจัดเก็บเงินเข้ากองทุนฯ 1 บาท/ลิตร สำหรับแก๊สโซฮอล์ 95 ที่ราคา 26.45 บาท/ลิตร จะเพิ่มเป็น 27.45 บาท/ลิตร หรือแก๊สโซฮอล E20 จาก 23.44 บาท/ลิตรจะเป็น 24.44 บาท/ลิตร  (ราคา ณ วันที่ 7 ม.ค. 2563)
“กระทรวงพลังงาน จึงขอชี้แจงประชาชนเพื่อไม่ให้เกิดความสับสนต่อเรื่องนี้ว่า การเปลี่ยนแปลงราคาในช่วงนี้ เป็นเรื่องของกลไกตลาด ซึ่งถ้าไม่มีมาตรการลดการจัดเก็บเงินเข้ากองทุนน้ำมันฯ 1 บาทต่อลิตร ราคาก็จะสูงขึ้นอีก 1 บาทจากราคาปัจจุบัน ณ สถานีบริการ”นายวัชระ กล่าว
 
 